Մասնագետները խորհուրդ են տալիս օձերից ոչ թե վախենալ, այլ զգուշանալ, որովհետև վիճակագրությունը փաստում է, որ խայթոցների 99%-ը բնակիչների ոչ ուշադիր վերաբերմունքից են։ Այդ իսկ պատճառով անհրաժեշտ է հետևել կանխարգելիչ կանոններին, օձի խայթոցի դեպքում անհետաձգելի բուժօգնության կազմակերպման ուղեցույցներին։ Կարևորվում է նաև տուժածին առաջին բուժօգնության ճիշտ ցուցաբերումը, որի ընթացքում պետք է արագ կողմնորոշվել, լինել զգոն, ապահովել տուժածի լիակատար հանգիստն ու հորիզոնական դիրքը և հնարավորինս արագ տեղափոխել մոտակա բուժհաստատության վերակենդանացման բաժին։ Քանի որ դեռևս աշնան վաղ շրջանում էլ շարունակվում է օձի խայթոցի վտանգավոր ժամանակահատվածը, պետք է պահպանել զգոնությունը, հատկապես գյուղատնտեսական աշխատանքների կատարման ժամանակ, որովհետև դեպքերի մեծ մասն արձանագրվում է հենց այդ աշխատանքներն իրականացնող մարդկանց շրջանում։ ԱՀ առողջապահության նախարարությունն ապահովված է հակաօձային շիճուկի անհրաժեշտ չափաբաժնով և կրկին հորդորում է լինել ուշադիր ու հետևել անհետաձգելի բուժօգնության կանոններին։